Дэрбзэрхэм я пашэ
Къэбэрдей-Балъкъэрым промышленность псынщIэм зыщиужьынымкIэ Налшык дэрбзэр фабрикэм къалэн щхьэпэ игъэзэщIащ. 1929 гъэм къызэIуаха предприятэм бгырыс цIыхубзхэр зэщIигъэуIуащ, жылагъуэ лэжьыгъэм хишащ, лъэпкъ IэщIагъэлI Iэзэхэр игъэхьэзыращ.
Илъэс къэс фабрикэм и Iуэхур ефIакIуэрт, зэхьэзэхуэр зэщIэплъэрт, дэрбзэрхэм я ехъулIэныгъэр, я IэдакъэщIэкIхэм я фIагъыр хэIущIыIу хъурт. 1965 гъэм ирихьэлIэу лъэ быдэкIэ ува предприятэм щыгъын лIэужьыгъуэ минрэ щитIым щIигъу щадырт. Ахэр Урысей Федерацэм и щIыналъэ плIыщIым, апхуэдэу Азие Курытым, Сыбырым, КъуэкIыпIэ Жыжьэм ирагъашэрт, нэгъуэщI къэралхэм ящэхурт. Налшык дэрбзэр фабрикэр Къэбэрдей-Балъкъэрым и фирмэ нэхъыщхьэ хъуати, и зэфIэкIым хигъахъуэрт, къуажэхэм цеххэр къыщызэIуихырт, цIыхухэм IэнатIэ яритырт. А псом и гуащIэшхуэ хэлът предприятэм и унафэщI, къызэгъэпэщакIуэ Iэзэ Гъэунэ (Къэрмокъуэ) ЛатIифэ Хьисэ и пхъум. Фабрикэшхуэм и Iуэхур илъэс куэдкIэ зыунэтIа а цIыхубз емызэшыр Зеикъуэ къуажэм щыщ унагъуэшхуэм щапIащ, школ нэужьым Къэбэрдей-Балъкъэр пединститутыр къиухри, егъэджакIуэу лэжьащ, КПСС-м и Лэскэн, Бахъсэн райкомхэм парт къалэнхэр щрихьэкIащ, промышленнэ артелымрэ лъэпэд щащI фабрикэмрэ я унафэщIу щытащ. Налшык дэрбзэр фабрикэр и пщэ далъхьа нэужь, абы и зэфIэкIым хуэм-хуэмурэ зыкъызэкъуихащ, лэжьыгъэм нэхъыщхьэу хэлъыр къыхипхъуэтыкIыф хъуащ. И IэнатIэм ЛатIифэ зыкъыщигъэлъэгъуащ зи гур Iуэхум ета, пэжымрэ захуагъэмрэ зи гъуазэ, цIыхухэм я гурыгъу-гурыщIэхэр зыхэзыщIэ унафэщI Iэзэу икIи гумызагъэу.
Зэман кIэщIкIэ пэрытхэм яхыхьа предприятэм и IэдакъэщIэкIхэм щIэупщIэшхуэ яIэт. Фирмэм щад щыгъынхэр къэралымрэ нэгъуэщI щIыпIэхэмрэ къыщыхалъхьэ выставкэхэм жыджэру щагъэлъагъуэрт. Абы къыпэкIуэу Союзпсо сату палатэм и диплом щхьэхуэхэмрэ ВДНХ-м и медалхэмрэ къыхуагъэфащэрт. И продукцэ нэхъыфIхэр Лейпциг къэрал зэхуаку жармыкIэм щащэрт, щапхъэ зытраххэм (моделхэм) я Союзпсо унэм и «Юби-лей коллекцэм» ахэр хагъэхьат. ЕпщIанэ илъэситхум къриубыдэу предприятэм лъэщу зиужьат, иджы абы цIыху минитIым нэблагъэ щылажьэрт. Гуп пщыкIузым «Коммунист лэжьэкIэм и бригадэ» цIэр зэрахьэрт, узэщIакIуэ-гъэсакIуэхэм я бжыгъэр 185-м нэсат, дэрбзэр пашэ 45-м къэрал дамыгъэ лъапIэхэр къыхуагъэфэщат.
УнафэщIу зэрыщыта илъэс пщыкIухым Гъэунэ ЛатIифэ социальнэ Iуэхухэм гулъытэшхуэ хуищIащ: сабий гъэсапIэхэр, общежит екIу, узыншагъэм щыкIэлъыплъ пункт, тIысыпIэ 350-рэ зиIэ клуб, поликлиникэ яухуащ, библиотекэ, техникэ кабинет, радиоузел, буфет, шхапIэ къызэIуа-хащ, тенджыз ФIыцIэм и Iуфэм езым и зыгъэпсэхупIэ базэ щиIыгъащ.
Къэбэрдей-Балъкъэр дэрбзэр фирмэм и зыужьыныгъэм хэлъхьэныгъэшхуэ хуэзыщIа Гъэунэ ЛатIифэ и гуащIэм хуэфащэ пщIэ игъуэтащ — адрей дамыгъэхэм къадэкIуэу, 1966 гъэм Ленин орден къратащ, къызэрыгуэкI адыгэ унагъуэм къыщыхъуа цIыхубз жэрдэмщIакIуэр ди къэралышхуэм и дэнэ щIыпIи къыщацIыхуащ.
Мысост Уэлий.
